سلێمان ئەحمەد ھەرکی

سلێمان ئەحمەد سلێمان ناسراو بە سلێمان هەرکی، یەکێکە لە گۆرانیبێژە میللییە دیارەکانی هەرێمی کوردستان. ناوبراو بە دەنگە بەسۆزەکەی لە چڕینی شێوازە ڕەسەنەکانی وەک لاوک و حەیران و مەواڵ ناسراوە.

 ژیاننامە 
سلێمان ئەحمەد لەدایکبووی گوندی (دێرێ)یە لە دەڤەری زرارەتی سەر بە پارێزگای ھەولێر. ناوبراو لە بنەماڵەی (مام براهیما)یە کە لقێکە لە عەشیرەتی هەرکی.

سلێمان هەرکی خێزاندارە و خاوەنی دوو کچە.

بەهۆی بوونی کێشەی کۆمەڵایەتی و دوژمندارییەوە، شوێنی نیشتەجێبوونی گواستۆتەوە و ئێستا دانیشتووی گوندی (مەزنێ)یە لە دەڤەری سۆران.

 شێوازی هونەری 
سلێمان هەرکی خاوەنی شێوازێکی تایبەتە لە هونەری میللیدا. ئەگەرچی گۆرانی بۆ مەواڵ و بەنداڤیش دەڵێت، بەڵام زیاتر جەماوەرەکەی بە "مەواڵ" و شێوازە فۆلکلۆرییەکانی وەک "لاوک" و "حەیران" دەیناسنەوە، کە بە شارەزاییەوە ئەدایان دەکات.

 زیندانیکردن 
سلێمان ئەحمەد لە ساڵی ٢٠٠٥ بەهۆی کێشەیەکی کۆمەڵایەتی (دوژمنداری) دەستگیر کرا. بەپێی بڕیاری دادگا ماوەی نزیکەی ١٤ ساڵ لە زینداندا مایەوە.

لە ڕێکەوتی ٢٨ی ئابی ٢٠١٨، دوای تەواوکردنی ماوەی سزاکەی، لەلایەن دادگای هەولێرەوە ئازاد کرا و گەڕایەوە نێو کاری هونەری.

پۆل:گۆرانیبێژانی کورد
پۆل:خەڵکی سۆران
پۆل:هونەرمەندانی میللی
پۆل:عەشیرەتی هەرکی